Borrokan

Borrokan Berako (Nafarroa Garaia) musika talde bat da. Post-hardcore, post-rock eta math-rock generoen bueltan aritzen dira, besteak beste.

 Taldekideak 
 Joseba Lertxundi (ahotsa)
 Mikel Lertxundi (bateria)
 Ibai Gogortza (gitarra)
 Iñigo Telletxea (baxua)
 Iñaki Iratzoki (gitarra)

 Historia 
13 urte inguru zituztela hasi sortu zen taldea. Bera herriko Zalakain auzoan bizi ziren lagun kuadrilla bat da taldearen sorburua. Lehen kontzertua auzoan bertan eman zuten, sandwich eta abarrez osatutako askari batez lagundurik.

Berako Gutariko Bat taldea ezagutzeak ikaragarrizko eragina izan zuen ordura arte adin horretan ohikoak ziren musika taldeak entzuten zituzten lagunengan. Haiek uztitako diskoak entzuten hasi ziren: Shellac, adibidez.

Nafarroa Oinez 94 bildumarako sortu zuten lehen kanta, «Bidearen Erritmoa». 1998an «Museum» bildumarako bi abesti gehiago egin zituzten, eta 2002an argitaratu zuten lehen disko homonimoa. Diskoa kaleratu ostean sartu zen Iñigo Telletxea taldean eta ordutik hona taldekide berek osatu dute Borrokan.

Musika autoekoitzi dute beti, inongo diskoetxeren babesik gabe. Metak zigiluarekin argitaratzeko aukera egon zen arren, segituan alboratu zuten aukera. Taldearen egiteko modua "bateraezina baitzen edozein zigilurekin". 2006an sortu zen Arto Artian proiektuaren kide izan ziren, hura amaitu zen artean.

Borrokanen musika ñabarduraz betea da. Haien sormen prozesuak luze jo ohi du eta hamaika aldaketa izaten ditu jatorrizko hezurdurak. Asko eztabaidatzen du taldeak bide horretan. Horrenbestez, denbora asko behar izaten dute abestiak sortu eta amaitutzat emateko. Horixe izan zen Ibai Gogortza gitarra joleak Harat taldea abiatzeko arrazoietako bat: gauzak arinago amaitu eta kontzertuak jotzea. Borrokan zuzeneko gutxi eman izan dituen taldea da.

Taldekideak beste hamaika proiektutan aritu dira eta aritzen dira, nola estudioan, hala zuzenean. Batez ere Iñigo Telletxea baxularia eta Ibai Gogortza gitarra jolea.

2007an argitaratu zuten «Hitzez Ulertu Ezin Dena Omendu Nahi Nuke. Oraintxe!» diskoa, beste guztien gisara, Aitor Garzia "Maikel"-ekin grabatua. 2014an kaleratu zuten «Zuak» hirugarrena, orain arteko azkena. 2022an hainbat zuzeneko eman zituzten eta bertan zenbait abesti berri jo zituzten, oraindik grabatu ez direnak.

 Diskografia 

 Albumak 

 Borrokan (2002, egilea editore)
 Hitzen ulertu ezin dena omendu nahi nuke. Oraintxe! (2007, egilea editore)
 Zuak (2014, egilea editore)

 Kolaborazioak 

 «Bidearen Erritmoa» Nafarroa Oinez 94 bilduman
 «Aditu» eta «Kutxa Zaharrean" abestiekin Museum (mer, 1999) bilduman
 «Momia» abestiarekin Oztopo Guztien Gainetik Bonberenea bilduman (2002, Bonberenea Ekintzak)
 «Komunikazio-Inkomunikazio" abestiarekin Mikel Laboaren omenezko Txinaurriak (2010, bIDEhUTS) bilduman.

 Erreferentziak 

 Kanpo estekak 
 Borrokan Badok atarian
 Borrokan Bandcamp atarian

Kategoria:Nafarroa Garaiko musikariak
Kategoria:Berako kultura